**Amurgul semizeilor**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când lumea va porni grăbită

declicul tragic și final,

tu să mă minți că se invită

monarhi la ultimul lor bal.

Din patru puncte cardinale

va crește-un foc nemaivăzut!

Vai, din tristețea vocii tale

voi știi că balul a-nceput...

Dansa-vor îngeri cu paiațe

sub ochiul cerului uimit.

Se-ntâmplă... Strânge-mă în brațe

și ascultă: timpul s-a oprit.

Cenușă-apoi, zăpezi, tăcere...

În nori doar palide scântei

și-o noapte ce va ține ere

când vor veni, din stele, Ei.

Ne vor găsi și ne vor spune

"lumina frântă de genuni"

Vor face-apoi o altă lume.

Va fi întâia zi; și luni.

Noi, în galactice vitrine,

vom sta privind spre infinit.

Și cine va-nțelege, cine

cât ne-am iubit? Cât ne-am iubit!